ከፍተኛ ጉዳት የሚያደርሱ መቼ እንደተመረቱና እንደሚወገዱ የማይታወቁ የተከማቹ ኬሚካሎች መኖራቸው ተገለጸ
 ሞገስ ጸጋዬ አዲስ አበባ፡- ዘመና ኬሚካል አሰባሰብና ምዝገባ ባለመኖሩ ከፍተኛ ጉዳት የሚያደርሱ መቼ እንደተመረቱና እንደሚወገዱ የማይታወቁ የኬሚካል ክምችቶች መኖራቸውን የንግድና ኢንዱስትሪ ሚኒስቴር አስታወቀ፡፡ የሚኒስቴር መስሪያ ቤቱ ሚኒስትር ዴኤታ የሆኑት አቶ ዮሐንስ ድንቃየሁ ‹‹የኬሚካል የመረጃ አሰባሰብ እና ምዝገባን›› በተመለከተ የወጣውን 1057/ 2010 አዋጅ በተመለከተ ከኬሚካል አምራቾችና ከኬሚካል አስመጭዎች ጋር ወይይት ባደረጉበት ወቅት ፣በሀገራችን የሰውን ልጅ ጤና የሚጎዱ የኬሚካል ክምችቶች አሉ ብለዋል፡፡ አየርን መበከል የሚችሉ በርካታ የኬሚካል ዓይነቶች ተከማችተው እንደሚገኙም አመልክተዋል፡፡ በሀገሪቱ ዘመናዊ የክሚካል የምዝገባ ስርዓት ባለመኖሩ ወደ ሀገር የሚገቡ ኬሚካሎች በስርዓት ተመዝግበው የአገልግሎት ጊዜያቸውን ሲጨርሱ እንደማይወገዱ ያስታወቁት አቶ ዮሐንስ ፣ የተለያየ መጠን ያላቸው ኬሚካሎች እንደ ጤና ሚኒስቴርና ትምህርት ሚኒስቴር ባሉ ተቋሞች ተከማችተው እንደሚገኙም ገልጸዋል፡፡ በምድር ላይ ያለ ኬሚካል ህይወት አይታሰብም ያሉት ሚኒስትሩ፤ መድሃኒት ለመሥራት፣ ግብርናን ለማዘመን እና የኢንዱስሪዎች ግብአት በመሆን ኬሚካሎች ጥቅማቸው የጎላ ነው፡፡ ነገር ግን በስርዓት መጠቀም ካልተቻለ ጉዳቱም በዚያው ልክ መሆኑን አስታውቀዋል፡፡ አዲስ የኬሚካል ክምችቶች እንዳይፈጠሩ በሀገር እና ከሀገር ውጪ ተመርተው ወደ አገልግሎት የሚገቡ ኬሚካሎችን መቼ እንደተመረቱ፣ ለምን ያህል ጊዜ ማገልገል እንደሚችሉና መቼና እንዴት መወገድ እንዳለባቸው የሚያሳዩ መረጃዎችን በዘመናዊ መልኩ የሚያስይ ስርዓት ተግባራዊ እንደሚሆን አመልክተዋል፡፡ የአካባቢ፣ የደንና የአየር
ንብረት ለውጥ ኮሚሽን
ምክትል ኮሚሽነር የሆኑት
ወይዘሮ ፍሬነሽ መኩሪያ
በበኩላቸው እንደገለጹት፤ የአገልግሎት
ጊዜ ያለፈባቸው ከሚካሎች
በተለያዩ ቦታዎች ተከማችተው
ለህብረተሰቡ የስጋት ምንጭ
ሆነዋል ብለዋል፡፡ ኪሚካሎቹ በቀላሉ ሊወገዱ የሚችሉ አለመሆናቸው ፤ በሀገር ውስጥም እነሱን ማስወገድ የሚያስችል አቅም አለመኖሩ ትልቅ ችግር መሆኑን አመልክተው ፣ ኬሚካሎችን ለማስወገድ በሚታሰብበት ወቅት ጥናት ማስፈለጉና አብዛኞቹም በሀገር ውስጥ የሚወገዱ ባለመሆናቸው የሀገር ሀብት ለከፍተኛ ብክነት እየዳረጉ መሆኑን ጠቁመዋል፡፡ አሁን ባለው ሁኔታ በርካታ ኬሚካሎች ተከማችተው ወደ አደገኛ ቆሻሻነት በመለውጥ የሀብት ኪሳራና ለህብረተሰቡ ከባድ የሆነ የስጋት ምንጭ እየሆኑ መሆናቸውንም ገልጸዋል፡፡ ውስብስብ የሆነን የኬሚካል ባህሪ በብልህነት ማስወደግ ካልተቻለ፤ በአየር ንብረት ላይ አሉታዊ አስተዋጽኦ ይኖረዋል ያሉት ምክትል ኮሚሽነሯ፤ ይህን ስጋት ለመቀነስና ኃላፊነትን ለመወጣት እንዲያስችል ከዚህ ዓመት ጀምሮ የመንግሥት፣ የአምራቾችና የአስመጭዎች ድርሻ ምን መሆን እንዳለበት በግልጽ በማስቀመጥ ወደ ሥራ ይገባል ብለዋል፡፡አዲስ ዘመን ታህሳስ 24/2013